แนะการตรวจหาเชื้อโควิด ควรตรวจหลังรับเชื้อ 2-7 วัน ตรวจครั้งแรกไม่พบยังต้องตรวจซ้ำ
นพ.ศุภกิจ ศิริลักษณ์ อธิบดีกรมวิทยาศาสตร์การแพทย์ กระทรวงสาธารณสุข กล่าวถึงการตรวจหาเชื้อโควิด-19 กรณีสงสัยเสี่ยงติดว่า ตามหลักฐานทางวิชาการ การจะตรวจเจอเชื้อได้คือ ประมาณวันที่ 2-7 หลังรับเชื้อเข้าสู่ร่างกาย ถ้าหากรับเชื้อวันนี้ แล้วไปตรวจทันทีพรุ่งนี้ก็จะไม่เจอเชื้อ ดังนั้นการมาตรวจทันทีแล้วไม่เจอจะช่วยบอกได้เพียงแต่ว่าไม่ได้ติดเชื้อมาก่อนหน้านี้ อีกทั้งการตรวจไม่เจอเชื้อในครั้งแรก ไม่ได้รับรองว่าจะไม่มีการติดเชื้อ จึงยังต้องมีการตรวจซ้ำ โดยระหว่างที่รอการตรวจซ้ำในช่วง 14 วัน จึงต้องระมัดระวังตัวเอง ไม่พบปะกับผู้คนส่วนกรณีข้อกังวลกันว่า รพ.เอกชนหลายแห่งประกาศไม่รับตรวจหาเชื้อโควิด-19 เป็นเพราะน้ำยาตรวจหมดหรือไม่นั้น นพ.ศุภกิจ ศิริลักษณ์ กล่าวยืนยันว่า ขณะนี้น้ำยาตรวจมีเพียงพอ ดังจะเห็นว่าไม่มี รพ.รัฐแห่งไหน ออกมาระบุว่าน้ำยาขาด ซึ่งภาพรวมมีอยู่ราว  400,000 ชุด นอกจากนี้และกรมวิทยาศาสตร์การแพทย์ ยังร่วมกับบริษัท สยามไบโอไซเอนซ์ จำกัด ในการผลิตน้ำยาตรวจเพื่อใช้ในราชการ ซึ่งมั่นใจว่าเพียงพอ